ЈН: Израда техничке документације и прибављање дозвола за изградњу објеката у оквиру комплекса КМЦ „Београд“

Водовод и канализација

Инсталације водовода и канализације пројектовати у складу са наменом објекта, коришћењем свих важећих прописа и техничких препорука из ове области. Снабдевање објекта водом је предвиђено из централног комуналног система за снабдевање водом у складу са условима локалних јавних-комуналних предузећа.
На локалитету тренутно не постоји канализациона мрежа ка градском колектору, те је потребно све отпадне воде сакупити у јединствен систем за пречишћавање отпадних вода који треба лоцирати у источном делу парцеле, у близини реципијента -мелиорационог канала са којим се граничи парцела предвиђена за изградњу објекта. 

Техничко -технолошки објекат

Све пројектоване мокре чворове у објекту снабдети одговарајућим разводом питке-хладне воде, те канализационом мрежом која води до система за прераду отпадних вода. Потребно је одвојити развод фекалне канализације из објекта и канализације из техничких просторија обзиром да вода из техничких просторија које су предвиђене и за прање и одржавање возила, претходно мора да прође третман тзв „одмашћивања“. Такође је потребно одвојити и развод фекалне и атмосферске канализације обзиром да третман атмосферске канализације не треба посебно предвидети, већ одвести канализационом мрежом до реципијента директно.
Водоводну инсталацију у улазном и репрезентативном делу објекта на спрату предвидети прописно до сваког потрошача, а крајња точећа места у мокрим чворовима, тушевима, кухињском блоку и др., предвидети са уградњом галантерије вишег до високог нивоа квалитета. 
У приземљу у техничком делу објекта предвидети инсталације водовода као и галантерију вишег нивоа квалитета и обавезно точећа места у гаражи за сервисирање мерних возила, као и у делу гараже за остала возила како би било могуће прање и одржавање моторних возила. Свакако пројектовати и канализациону инфраструктуру на местима у гаражи где је предвиђено и прање возила до система за одмашћивање отпадних вода из овог дела простора.
У гаражи за сервисирање мерних возила предвидети и простор за смештај компресора за ваздух са потребним разводом компримованог ваздуха до места прикључка у сервису и гаражи.
Приликом пројектовања мокрих чворова пратити решења из Прилога 5, имајући у виду укупан број радних места ( до 30) и повремену концентрацију корисника (неколико пута годишње до 150 корисника на један дан – семинари, обуке и др.). За евентуалне корекције и предлоге решења неопходна је сагласност Наручиоца.


Помоћне просторије

Од помоћних просторија у оквиру енергетског блока предвидети точеће место за одржавање просторије за смештај отпада са зидном „виндабоном“ са холендер славином за прикључак уређаја за прање под високим притиском опремљеном и канализационим одводом. Такође је потребно предвидети и точеће место и канализациони одвод у помоћној просторији за алат поред спољних гаража. 

Травнате и оплемењене површине у екстеријеру

За све уређене површине у оквиру парцеле које су оплемењене украсним биљем или травнатим површинама, мора бити предвиђен систем за адекватно заливање или путем прскалица распоређених на правилном размаку, или системом „кап по кап“. Предвидети управљање и контролу заливним системима у екстеријеру преко система „smart house“. 
У отвореном простору на неколико места уз заливне системе треба позиционирати и могућност прикључка на постојећу инсталацију за заливање и за баштенска црева.
Сва решења за негу и заливање зелених површина детаљно обрадити и у пројекту спољног уређења.

Хидрантска мрежа

У складу са позитивним законским прописима из области противпожарне заштите пројектовати (предвидети) и хидрантску мрежу, као један од начина којим се објекат и опрема штите у противпожарном смислу. Капацитет и мрежу пројектовати у складу са врстом и величином објекта, као и улазним параметрима обрађеним у оквиру Главног пројекта за заштиту од пожара.
Пројектована хидрантска мрежа мора да има одговарајући притисак како би служила сврси, те у том смислу треба, евентуално предвидети и могућност повећања притиска у мрежи уколико је то потребно, а имајући у виду услове за прикључак и расположиве капацитете комуналних предузећа.


Одводњавање инсталационих канала

Канали који у оквиру комплекса служе за смештај антенских и свих осталих каблова и инсталација лоцирани су у терену. Потребно их је пројектовати на начин да буду изведени у паду ка мелиорационом каналу како би се евентуално сакупљена вода у њима одвела до реципијента. На крајевима АБ инсталационих канала, ка реципијенту, потребно је предвидети проширење и подне сливнике као и цевни развод за одвод атмосферске воде у канал. Такође предвидети и прихват воде са кабловских траса на стубу бр. 2 (поред канала) као и транспорт до мелиорационог канала. 
У оквиру пројекта спољног уређења детаљно обрадити трасе канала, детаље одвода и везу цевног развода са кабловским шахтом на дну Стуба бр. 2. (обрађен у оквиру посебне документације за изградњу Антенских стубова).



